Diari Oficial de la Generalitat Valenciana


Sumari del DOGV 10604, del 25-02-2025 (2025/3225)

RESOLUCIÓ de 20 de febrer de 2025, de la Direcció General d’Innovació i Inclusió Educativa, sobre el procediment de col·laboració per a l’assessorament i la intervenció inicial de les unitats de detecció precoç de salut mental en l’àmbit educatiu.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10087

Data del DOGV
:   25-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/3225

CVE
:   FUTV-W-0114-2351

Data del document
:   20-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * salut mental
    * centre d'ensenyament

La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, indica entre els fins de l'educació el ple desenrotllament de la personalitat i de les capacitats afectives de l'alumnat. Durant els diferents períodes evolutius de la infància i l'adolescència s'ha de tindre en compte una sèrie de factors tant de caràcter biològic com emocionals i socials que poden influir en l'adequat desenrotllament integral de l’alumnat. Per això, és important que l'àmbit educatiu col·labore amb el personal sanitari per a detectar possibles problemes de salut mental i aconseguir que totes les actuacions que es realitzen estiguen dirigides al desenrotllament d'esta finalitat.

La Llei 10/2014, de 29 de desembre, de salut de la Comunitat Valenciana, modificada per la Llei 8/2018, de 20 d'abril, en l’article 56 establix entre els drets de la infància i l'adolescència la promoció de la salut i la prevenció de malalties i situacions de risc en les persones menors d'edat. Destaca l'atenció als problemes de salut que incidixen en l'adolescència relacionats amb problemes de salut mental. De la mateixa manera, l'article 59 establix que les accions en matèria de salut escolar exigixen l'actuació coordinada dels departaments competents en matèria de sanitat i educació.

El Pla valencià de salut mental i addiccions 2024-2027, en la línia estratègica 1, pretén promoure una salut mental positiva i previndre la malaltia mental, els trastorns addictius i el suïcidi. Específicament, l'acció 1.2 fa referència al compromís de creació d'unitats de detecció precoç (UDP) en l'àmbit educatiu dirigides a la detecció precoç, intervenció inicial i derivació, si és procedent, així com a l'orientació i suport específic al professorat.

En la mateixa línia, la Resolució d'11 de desembre de 2017, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, establix per a l'alumnat que presenta un problema de salut mental el pla terapèutic consensuat i interdisciplinari que afavorisca la col·laboració i corresponsabilitat entre els agents implicats.

De conformitat amb el que s'establix en la Resolució de 26 de juliol de 2024, de la directora general d'Innovació i Inclusió Educativa, l’atenció educativa domiciliària i hospitalària són mesures de resposta educativa que requerixen un pla de transició al centre docent, que es desenrotlla en termes d'acompanyament educatiu, promoció del benestar socioemocional i detecció de necessitats educatives derivades de les condicions personals i de salut.

Per a donar continuïtat a la Resolució conjunta de 16 gener de 2025, de la Direcció General d'Innovació i Inclusió Educativa i la Direcció General de Salut Mental i Addicions, les conselleries amb competències en matèria d'educació i sanitat acorden publicar este procediment de col·laboració entre el personal docent dels centres educatius i el personal sanitari de les unitats de detecció precoç de salut mental en l'àmbit educatiu per a garantir una atenció precoç, integral i unificada sobre la base de les necessitats de l'alumnat amb problemes de salut mental.

D'acord amb el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, de conformitat amb el Decret 117/2023, de 28 de juliol, del Consell, pel qual es nomena la directora general d'Innovació i Inclusió Educativa i amb les competències atribuïdes pel Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació,

RESOLC

*Primer. Objecte*

Esta resolució té per objecte establir el procediment de col·laboració respecte a l’assessorament i la intervenció inicial de les unitats de detecció precoç de salut mental, en els centres educatius sostinguts amb fons públics de la Comunitat Valenciana.

*Segon. Àmbit d'aplicació i alumnat destinatari*

L'àmbit d'aplicació d'esta resolució serà la totalitat dels centres educatius d'ensenyances no universitàries sostinguts amb fons públics de la Comunitat Valenciana.

L'alumnat destinatari serà aquell que es trobe en alguna de les situacions següents: presenta un diagnòstic de trastorn mental greu en una situació d'alta complexitat, ha sigut ingressat en algun recurs assistencial d'alta intensitat o del que es tinga la sospita o coneixement d'un problema de salut mental.

*Tercer. Finalitats*

Les finalitats d'esta resolució seran les següents:

Establir un procediment de col·laboració respecte a la detecció, la prevenció i la intervenció inicial en l'alumnat amb problemes de salut mental que estructure i coordine les actuacions dels agents implicats.

Detectar i assegurar intervencions inicials respecte als problemes o trastorns de salut mental en les etapes més primerenques de l'escolarització de l'alumnat.

Realitzar el seguiment de l'alumnat amb diagnòstic de trastorn mental greu i/o que ha sigut ingressat en algun recurs assistencial d'alta intensitat.

*Quart. Procediments de col·laboració*

Els procediments de col·laboració de les unitats de detecció precoç de salut mental en l'àmbit educatiu seran l'assessorament i/o la intervenció inicial.

L'assessorament és tota actuació la finalitat de la qual és la prevenció de la salut mental, mitjançant l'orientació i recomanació de pautes dirigit a l'alumnat, al professorat i/o a la mare, el pare o els representants legals.

La intervenció inicial és tota actuació la finalitat de la qual és l'atenció especialitzada a l'alumnat, la col·laboració amb el professorat per a la inclusió d'este a l'aula, les pautes a la mare, el pare o els representants legals per al maneig de la situació objecte d'intervenció i la mediació, si és procedent, entre el centre educatiu i altres recursos sanitaris.

Qualsevol membre de la comunitat educativa que sospite o siga coneixedor d'un problema de salut mental el comunicarà a la tutora o al tutor de l'alumnat perquè el trasllade a la direcció o titular del centre i a l'equip o departament d'orientació educativa.

Quan la situació afecte l’alumnat menor d'edat, es requerirà el consentiment informat firmat per la mare, el pare o els representants legals. Sense este consentiment, no es podrà realitzar esta col·laboració.

El consentiment informat és un document prescriptiu de l'informe sociopsicopedagògic establit en la Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.

En qualsevol moment del procés, la mare, el pare o els representants legals tindran la possibilitat de revocar la seua decisió respecte al consentiment informat.

En el cas que no hi haja consentiment, s'actuarà quan hi haja raons de risc que justifiquen legalment i competencialment esta actuació, d'acord amb la normativa vigent en matèria de protecció a la infància i l'adolescència.

Els centres educatius, en cas necessari, aplicaran les mesures d'actuació corresponents en matèria de protecció de la infància i l'adolescència, emplenant el full de notificació d'acord amb l'Orde 5/2021, de 15 de juliol, de la Vicepresidència i Conselleria d'Igualtat i Polítiques Inclusives i de la Conselleria d'Educació, Cultura i Esport, per la qual s'aprova el nou Full de notificació per a l'atenció socioeducativa infantil i protecció de l'alumnat menor d'edat i s'establix la coordinació interadministrativa per a la protecció integral de la infància i adolescència.

Les unitats de detecció precoç de salut mental en l'àmbit educatiu podran derivar a l'alumnat als servicis sanitaris pertinents en cas de necessitat.

El centre educatiu, dins de les seues possibilitats, facilitarà un espai que tinga les condicions adequades perquè el personal sanitari de les unitats de detecció precoç de salut mental en l'àmbit educatiu puga desenrotllar les actuacions previstes en esta resolució.

*Quint. Actuacions*

El procediment de col·laboració per a l'assessorament i/o la intervenció inicial es realitzarà mitjançant les actuacions següents:

Detecció des del centre educatiu.

Recollida d'informació.

Sol·licitud de col·laboració amb les unitats de detecció precoç de salut mental.

Constitució de l'equip d'intervenció.

Actuacions i seguiment del cas.

*Sext. Detecció des del centre educatiu*

1. Qualsevol membre de la comunitat educativa que sospite o siga coneixedor d'un problema de salut mental el comunicarà a la tutora o al tutor de l'alumnat.

2. La tutora o el tutor traslladarà la comunicació a la direcció o titular del centre i a l'equip o departament d'orientació educativa.

*Sèptim. Recollida d'informació*

1. El professorat d'orientació educativa arreplegarà la informació necessària i s'entrevistarà amb la mare, el pare o els representants legals i, en cas necessari, amb l'alumnat per a arreplegar informació addicional.

2. La tutora o el tutor i l'equip o departament d'orientació educativa, amb la informació disponible, valoraran la necessitat de sol·licitar la col·laboració amb les unitats de detecció precoç de salut mental en l'àmbit educatiu i traslladarà està decisió a la direcció o titular del centre perquè tramite la sol·licitud.

*Octau. Sol·licitud de col·laboració amb les unitats de detecció precoç de salut mental*

1. La direcció o titular del centre o el professorat d'orientació educativa en qui delegue, sol·licitarà la col·laboració de la unitat de detecció precoç de salut mental corresponent, a través del formulari de sol·licitud disponible en la pàgina web de la direcció general amb competència en inclusió educativa.

2. El formulari de sol·licitud, que disposarà d’un número de registre d'eixida del centre educatiu, serà presentat a través d'un correu electrònic corporatiu habilitat per la conselleria amb competències en matèria de sanitat.

3. En la presentació del formulari de sol·licitud s'utilitzarà l'adreça de correu electrònic corporatiu que permeta reconéixer la identitat digital de l'emissor i assegurar que l'intercanvi d'informació garantisca la protecció de dades.

4. El personal sanitari de les unitats de detecció precoç en l'àmbit educatiu realitzarà una valoració del cas i decidirà el tipus d'actuació en funció de les necessitats detectades.

*Nové. Constitució de l'equip d'intervenció*

1. La tutora o el tutor juntament amb l'equip o departament d'orientació educativa constituiran un equip d'intervenció, que inclourà també la mare, el pare o els representants legals.

2. L'equip d'intervenció haurà de preveure si hi ha actuacions que requerisquen activar els protocols de coordinació amb altres servicis.

*Dècim. Actuacions i seguiment del cas*

1. L'equip d'intervenció, de caràcter interdisciplinari i comunitari, vetlarà pel desenrotllament de les actuacions i consecució dels objectius, i facilitarà informació continuada a la mare, el pare o els representants legals al llarg del procés.

2. La direcció o titular del centre, amb la col·laboració de l'equip o departament d'orientació educativa, organitzarà les coordinacions amb les unitats de detecció precoç de salut mental en l'àmbit educatiu.

3. En el cas de requerir un acompanyament o assessorament en mesures de resposta educativa i sociocomunitària, l'equip o departament d'orientació educativa, consultarà a l'agrupació de zona o, en cas necessari, a la coordinació territorial de la unitat especialitzada d'orientació sobre altres possibles mesures.

*Onzé. Registre i custòdia de la documentació*

1. La informació que es facilitarà en el procediment de col·laboració serà la necessària, suficient i rellevant perquè les unitats de detecció precoç de salut mental en l'àmbit educatiu puguen realitzar l'assessorament, la detecció i/o la intervenció inicial. Esta informació es realitzarà protegint especialment la intimitat i la confidencialitat de les dades de l'alumnat, segons el que s'establix en la normativa vigent en matèria de protecció de dades.

2. L’intercanvi de la informació entre l'àmbit educatiu i el sanitari no requerirà l'aplicació de proves o tests específics que no es consideren necessaris per a l'organització de la resposta educativa de l'alumnat.

3. Tota la documentació necessària per a l'intercanvi d'informació entre l'àmbit educatiu i el sanitari es remetrà a través de la mare, el pare o els representants legals.

*Tretzé. Publicitat del procediment de col·laboració*

1. Amb la finalitat que tot el personal dels centres educatius siga coneixedor del procediment de col·laboració amb les unitats de detecció precoç de salut mental en l'àmbit educatiu, la conselleria amb competències en matèria d'educació informarà els centres educatius de la publicació d'este procediment, i facilitarà els models i la documentació auxiliar que siguen necessaris en la seua pàgina web.

2. Les direccions dels centres educatius informaran del procediment de col·laboració per a l'assessorament i la intervenció inicial a la comunitat educativa.

3. La direcció general amb competències en inclusió educativa detectarà les necessitats de formació respecte a la promoció de la salut mental, l'aplicació de protocols i la coordinació amb els servicis especialitzats, i ho comunicarà a l'òrgan amb competències en formació permanent del professorat.

*Catorzé. Protecció de dades*

La conselleria competent en matèria d'educació adoptarà les mesures de gestió i organització que siguen necessàries per a assegurar la confidencialitat, la seguretat, les obligacions i la integritat de les dades, així com totes aquelles mesures conduents a fer efectives les garanties, les obligacions i els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.

*Quinzé. Eficàcia*

Esta resolució tindrà efectes des de l'endemà de la publicació en el *Diari Oficial de la Generalitat Valenciana*.

  

València, 20 de febrer de 2025

María del Rosario Escrig Llinares

Directora general